**Ekosäätiön Pekka Kuusi palkinto on myönnetty *Terra Cognitalle ja sen myötä Kimmo ja Juha Pietiläiselle* ajankohtaisen, kriittisen tieteellisen kirjallisuuden julkaisemisesta suomeksi.**

Terra Cognita Oy on Kimmo Pietiläisen vuonna 1997 perustama etupäässä luonnontieteellistä tietokirjallisuutta julkaiseva, poliittisesti sitoutumaton kustantamo. Terra Cognitan kustannusohjelman ydin on alusta asti ollut tavoite löytää maailmalta korkealuokkaisia tietokirjoja tieteen uusista ajatuksista, joista ei suomeksi ole vielä kirjallisuutta. Tässä kriittisen tieteellisen ja uusia näkymiä avaavan kirjallisuuden välittämisessä suomalaisille Terra Cognita on Ekosäätiön mielestä onnistunut erinomaisesti. Kun Kimmon poika Juha on jo ottanut osavastuun Terra Cognitan tärkeästä kulttuuritehtävästä, on kaikki syyt uskoa Terra Cognitan erinomaisen toiminnan jatkuvan myös tulevaisuudessa

Vuosien varrella Terra Cognita on kustantanut lukuisia modernin tietokirjallisuuden merkkiteoksia, kuten Daniel Kahnemanin Ajattelu nopeasti ja hitaasti, Jared Diamondin Tykit, taudit ja teräs, Philip Tetlockin ja Dan Gardnerin Superennustajat ja Max Tegmarkin Elämä 3.0 ja monta muuta. Joukossa on muutama suomalainen helmi, kuten Heikki Sarmajan Kuka keksi luonnonvalinnan? ja Perheen synty.

Pekka Kuusi tavoitteli vuonna 1982 julkaistulla ja Suomessa paljon luetulla kirjallaan Tämä ihmisen maailma, jonka sanomaa Ekosäätiö nyt päivittää nykyaikaan, samanlaista kriittiseen tieteelliseen synteesiin perustuvaa vaikutusta, mitä on ollut monilla Terra Cognitan kääntämillä kirjoilla. Kuusen kirjan hyvin Suomessa vastaanotettu, mutta maailmalla vain vähän huomiota saanut perusviesti oli itse asiassa hyvin samanlainen kuin Terra Cognitan vuonna 2002 tuoreena kääntämän Edward Wilsonin kirjan Elämän tulevaisuus. Seuraava, sen takakannen teksti olisi sopinut luonnehtimaan myös Kuusen kirjaa:

”*Maapallon elämä, myös ihminen, kulkee juuri nyt pullonkaulan läpi. Ihmiskunnan valtava kasvu on vienyt planeettamme kantokykynsä rajoille. Se rasittaa kaikkia lajeja ja kaventaa niiden elinolosuhteita. Nykyinen kehitys ei voi jatkua.”*

Puistokatu 4:ssä, Helsingissä 4. huhtikuuta 2024

Ekosäätiö sr[[1]](#footnote-1)

Mikko Pyhälä Sauli Rouhinen

Hallintoneuvoston puheenjohtaja Hallituksen puheenjohtaja

1. Ekosäätiön tarkoituksena on ekologisesti kestävän kehityksen edellytyksiä parantavan tieteellisen tutkimuksen ja muun toiminnan tukeminen jatkamalla ja edelleen kehittämällä Pekka Kuusen tässä suhteessa jälkeensä jättämää henkistä perintöä. Säätiön kotisivu: www.ekosaatio.fi [↑](#footnote-ref-1)